Page:Five excellent songs (1).pdf/5

5 We treated young Mr M'Gock,

We plied him wi’ tea and wi’ toddy;

And we praised every word that he spoke,

Till we put him maist out o’ the body.

O, we were sly, sly! &c.

Frae the kirk we were never awa’,

Except when frae hame he was helping;

And then May, and often us a’,

Gaed far and near after him skelping.

O, we were sly, sly! &c.

We said aye, which our neighbours thought droll,

That to hear him gang through wi’ a sermon,

Was, (though a wee dry on the whole,)

As refreshing’s the dew on Mount Hermon.

O, we were sly, sly! &c.

But to come to the heart o’ the nit—

The dainty bit plan that we plotted

Was to get a subscription afit,

And a watch to the minister voted.

O, we were sly, sly! &c.

The young women folk o’ the kirk,

By turns lent a hand in collecting;

But May took the feck o’ the wark,

And the trouble the rest o’ directing.

O, we were sly, sly! &c.

A gran’ watch was gotten belyve,

And May wi’ sma’ prigging, consentit

To bobe [sic] ane o’ a party o’ five

To gang to the Manse and present it.

O, we were sly, sly! &c.